песнопойка

Народни песни за войводи

[Училище]

6. клас

# Ангел войвода

— Дали си имаш висока кукя, Ангеле де?

Дали си имаш висока кукя, войводо де?

— Мойта е кукя зелена букя, дружино де!

Мойта е кукя зелена букя, юнаци де!

— Дали си имаш стара майчица, Ангеле де?

Дали си имаш стара майчица, войводо де?

— Мойта е майка Стара планина, дружино де!

Мойта е майка Стара планина, юнаци де!

— Дали си имаш стар бял бащица, Ангеле де?

Дали си имаш стар бял бащица, войводо де?

— Моят е баща сабля френгия, дружино де!

Моят е баща сабля френгия, юнаци де!

— Дали си имаш мили сестрици, Ангеле де?

Дали си имаш мили сестрици, войводо де?

— Мойте са сестри чифте паласки, дружино де!

Мойте са сестри чифте паласки, юнаци де!

— Дали си имаш мила булчица, Ангеле де?

Дали си имаш мила булчица, войводо де?

— Мойта е булка дългата пушка, дружино де!

Мойта е булка дългата пушка, юнаци де!

— Дали си имаш дребни дечица, Ангеле де?

Дали си имаш дребни дечица, войводо де?

— Мойте са деца дребни фишеци, дружино де!

Дето ги прата, работа вършат, юнаци де!

# Мануш войвода

Доста сме яли, яли и пили,

тлъсти агнета, вино червено.

Развивай байряк,

ти Мануш войводо, леле ле!

Нашите майки черни кърпи носят,

черни кърпи носят, все за нази питат.

Развивай байряк,

ти Мануш войводо, леле ле!

Нашите бащи небричени ходят,

небричени ходят, все за нази питат.

Развивай байряк,

ти Мануш войводо, леле ле!

Нашите сестри неплетени ходят,

неплетени ходят, все за нази питат.

Развивай байряк,

ти Мануш войводо, леле ле!

Нашите деца у турци роби ходят,

у турци роби ходят, все за нази питат.

Развивай байряк,

ти Мануш войводо, леле ле!

Хайде да разсипем тая турска ордия,

и да откупиме наши дребни деца.

Развивай байряк,

ти Мануш войводо, леле ле.

# Индже войвода

Заплакала е гората,

гората и планината,

заради Индже войвода:

— Де да е Индже да дойде,

да развесели гората,

гората и планината!

Отде я зачу Инджето,

та па на Коля думаше:

— Кольо ле, баш байряктарин,

развивай, Кольо, байряци,

поведи, Кольо, юнаци,

към висок баир Бакаджик,

към тая Стара планина,

да развеселим гората,

гората и планината.

Кольо е развил байряци,

Кольо е повел юнаци,

все със агнешки калпаци,

та па се викна, провикна:

— Я върви напред, дружино,

да развеселим гората;

за юнак не са седенки,

ни ситно хоро в Дъбене!

# Страхил

Атмаджа дума Страхилу:

— Страхиле, страшна войводо!

Защо си толкоз посърнал,

посърнал, още повехнал?

Дали ти пушка дотегна,

или ти пътя омръзна,

или ти булче домиля,

или ти старост потропа?

Страхил Атмаджи думаше:

— Нито ми пушка дотегна,

нито ми пътя омръзна,

нито ми булче домиля,

нито ми старост потропа…

Снощи на пътя замръкнах,

на връх на Стара планина,

на хайдушката равнина.

Там ми се дремка додрема,

па легнах и си позаспах

на пушка, на табанджата.

Страшен си сънчец сънувах —

отдолу иде потеря,

до седемдесет татаре,

до седемдесет читаци

със седем сини байраци.

Атмаджа дума Страхилу:

— Страхиле, стара войводо,

и туй ли да те науча!

Съблечи дрехи юнашки,

облечи дрехи просешки,

наложи калпак мечешки,

препаши сабя френгия,

нарами дреха просешка,

па земи блюдо божешко,

и иди долу на пътят,

на пътят, на кръстопътят.

На мермер камък да седнеш

под тая сянка дебела

до водицата студена,

при тая бука зелена;

там ще потеря да мине,

секи ще хвърли по пара;

най-подир върви войвода,

той ще ти хвърли пет пари,

па ще те тихо запита:

„Че видял ли си Страхила,

Страхила страшна войвода?“

Докат си дума издума,

а ти на крака подскочи,

извади сабя френгия,

па се наляво завърти;

дор се надясно обърнеш —

сам ще войвода остане.

Страхил на крака подскочи,

съблече дрехи юнашки,

облече дрехи просешки,

наложи калпак мечешки,

препаса сабя френгия,

наметна дреха божешка,

зема си блюдо просешко,

па слезе долу на пътят,

на пътят, на кръстопътят.

На мермер камък поседна,

положи блюдо просешко

на зелената морава

под тая бука зелена,

под тая сянка дебела,

при тая вода студена.

Чакал ми малко, ни много,

тъкмо ми три дни, три нощи;

погледнал Страхил надолу —

то не ми била потеря

от седемдесет юнаци

със седем сини байряци;

на ми е била потера

колко на небе звездите,

колко на поле тревите,

колко на гора листето.

Всеки си хвърлил по пара,

най-подир върви войвода,

той му е хвърлил пет пари,

и си Страхила попита:

— Видя ли нейде Страхила,

Страхила, страшна войвода?

Докат войвода издума,

Страхил на крака подскочи,

извади сабя френгия,

па се наляво завъртя;

дор се надясно обърнал,

сам си войвода остана!

Страхил войводи думаше:

— Войводо, турска баницо,

иди си търси Страхила,

Страхила, страшна войвода!

# Стефан

Отдолу идат сеймене,

сеймене, билюк-башие,

юнашка глава носеха,

засукале й мустаци,

разчесале й перчеме.

Мало-големо вървяло

юнашка глава да гледа,

никой си глава не позна;

най-подир дойде бабичка,

тя си главата познала.

Викна бабичка да плаче:

— Синко Стефане, Стефане,

тъй ли е мама мислила,

кога е тебе родила?

Сеймене баби думаха:

— Я стой, бабо, не плачи,

не плачи, бабо, не жали,

юнак си сина родила!

Дорде сина ти хванеме,

шестдесетмина паднаха.

Машалла, бабо, машалла,

юнак си сина хранила!

Дорде му ръце вържеме,

още шестдесет паднаха.

Машалла, бабо, машалла,

юнак си сина хранила!

Дорде му глава вземеме,

сам билюк-башия падна.

Машалла, бабо, машалла,

юнак си сина хранила!

# Вълко

Вълко, Вълко, Вълко баш байряктар

свивай байряк, дъжд да не го вали!

— Нек го вали, огън да го гори!

Ние бехме деветина брата:

осемтина под байряк измрле

добър господ и заради мене!

Още Вълко това не изрекъл,

пушка пукна из гора зелена,

та удари Вълка в клето сърце;

Вълко викна, та гората екна:

— Ей ви вазе, ви вярна дружино,

несете ме и занесете ме,

занесете ме на път, на кръстопът,

на крака ми байряка побийте,

за байрякът коня ми вържете.

Кой е младо — коня да возседне,

да возседне тая враня коня,

да понесе тоя кръстат байряк,

да спомене Вълка баш байряктар.

# Стоян

Мама Стояна люляла,

люляла и му пяла:

— Нани ми, синко Стоене,

да растеш, да си порастеш,

царството да си отървеш,

царството и боярството

от тези ръце душмански,

че царство ти е бащино,

бащино, още майчино!

Стоян мами си думаше:

— Майно ле, мила майчице,

като ми рече таз дума,

много ми сърце нарани;

като ме тъкмиш, майно ле,

царството да си отърва

от тези ръце душмански,

че ми е било бащино,

бащино, още майчино —

имам ли пушка бойлия,

и остра сабя френгия

и чифте кобур пищове?

Мама Стояну думаше:

— Всичко е, синко, готово,

току си расти, порасти;

като си, синко, порастеш,

отбор дружина избери,

в зелени гори заведи,

по планини ги нареди,

сардисай всички боази,

пресечи царски друмове,

заварди Стара планина,

не давай птичка да мине,

камо ли поща и хазна…